Þegar langþráður sonur bættist við fjölskylduna fundum við systurnar fjórar vel fyrir því . Látlaust eftirlæti foreldra og annarra ættingja hafði án efa einnig mikil áhrif á bróður minn og ekki til góðs . Hann hefur alla tíð vitað allt betur en aðrir og kunnað að ná sínu fram með samblandi af sjarma og frekju . Mér þykir vænt um Kára bróður en geri mér fyllilega grein fyrir göllum hans . Hann var ofdekraður frá fæðingu og finnst hann vera guðsgjöf til mannkyns . Hann ætti ekki að koma nálægt peningamálum og fór fjárhagslega illa með foreldra okkar og minnstu munaði að þau misstu íbúð sína af hans völdum . Við systur gátum gripið inn í áður en illa fór . Samt sjá pabbi og mamma ekki sólina fyrir honum , hann var bara óheppinn , segja þau . Eiginkonur hans fyrrverandi eiga þó mesta samúð mína , þær áttu ekki sjö dagana sæla . Kári kynntist Maríu þegar þau voru bæði farin að nálgast þrítugt . Fram að því hafði hann baðað sig í aðdáun kvenna og átt óteljandi kærustur . María var líklega hæfilega áhugalaus því Kári linnti ekki látum fyrr en hún samþykkti að giftast honum . Hún var listakona sem hafði vakið nokkra athygli en hann hafði ekki enn ákveðið hvað hann ætlaði að verða þegar hann yrði „ stór “ . Eftir stúdentspróf fór hann í háskóla en átti erfitt með að finna fag við hæfi svo hann flosnaði upp eftir einhvern tíma . Kári var í skemmtilegum vinahópi sem var nokkuð áberandi og nokkrir í hópnum áttu eftir að verða þekktir í þjóðfélaginu . Þarna voru myndlistarmenn , upprennandi stjórnmálafólk , tónlistarmenn , tilvonandi fjölmiðlafólk og fleiri og fleiri . Í gegnum hópinn kynntist hann Maríu . Hjónaband þeirra varði í um áratug en undir það síðasta var það orðið erfitt . Þeim leið líklega best saman í útlöndum þar sem María var við nám en eftir að þau fluttu aftur heim til Íslands fór að halla undan fæti . Kári er með eindæmum ráðríkur og veit allt best , hann reyndi meira að segja að kenna Maríu sitt af hverju varðandi listina . Hann er vissulega fróður og vel lesinn og hafði án efa kynnt sér sitt af hverju um list , hann gat og getur haldið uppi sæmilega skynsamlegum samræðum um ansi margt . Hann hefur þó bara yfirborðsþekkingu þótt hann hljómi eins og hann viti bókstaflega allt um allt . María sá um fjármálin , eða reyndi það , henni ofbauð hversu eyðslusamur Kári var . Þau lifðu hátt miðað við innkomuna en Kári hefur alltaf viljað berast á . Hann helst ekki lengi í hverju starfi og það er alveg stórmerkilegt hvað hann fær alltaf góða vinnu en líklega hefur óbilandi sjálfstraust hans heilmikið að segja um það . „ Hann girntist t.d. antíksófasett og sófaborð sem María hafði erft og neitaði að skrifa undir skilnaðarpappírana nema hann fengi þetta . Hann kvaðst hafa unnið fyrir henni á meðan hún var í námi … “ Á endanum gafst María upp á honum , bæði lífsstílnum og framkomu hans við hana . Skilnaður þeirra var erfiður og frekjan í bróður mínum kom fram í sinni verstu mynd . Hann girntist t.d. antíksófasett og sófaborð sem María hafði erft og neitaði að skrifa undir skilnaðarpappírana nema hann fengi þetta . Hann kvaðst hafa unnið fyrir henni á meðan hún var í námi , hann ætti því inni hjá henni sem var auðvitað algjört bull . Að endingu gafst María upp , sagði honum að hirða allt saman . Hún nennti ekki að standa í þessu . Hún hefur búið erlendis í mörg ár og gerir það gott , bæði í starfi og einkalífi . Næsta eiginkona Kára var líka listakona að mennt . Foreldrar hennar áttu og ráku stöndugt fyrirtæki og þar starfaði hún en vann að list sinni í frístundum . Ætlunin var þó alltaf að helga sig listinni . Sigrún var gullfalleg , eins og María , og afar hæfileikarík . Ég hef varla kynnst fyndnari og skemmtilegri manneskju en Sigrúnu . Hún var svo bjartsýn og lífsglöð og ekkert var henni ómögulegt . Bróðir minn var um fertugt þegar þau giftu sig og hún tæplega þrítug , eða tólf árum yngri . Eftir um tvö ár fæddist þeim sonur , gullfalleg blanda af þeim báðum og ljúfur eins og mamman . Ég var í talsvert miklu sambandi við Sigrúnu en þó tók ég ekki eftir breytingunum á henni því þær gerðust svo hægt . Eftir nokkur ár var lítið eftir af lífsglöðu og skemmtilegu stelpunni sem hafði gifst bróður mínum . Kannski er það bara eðlileg þróun að breytast með aldrinum og við það að eignast barn en eftir á að hyggja var ekkert eðlilegt við þetta . Bróðir minn braut hana í raun hægt og markvisst niður . Því sem hann féll fyrir í hennar fari reyndi hann að breyta , eins furðulegt og það hljómar . Stöðug gagnrýni hans um að hún ætti ekki að segja svona , vera svona , hugsa svona og svo framvegis , fór illa með hana og hún var líklega of ung og sveigjanleg til að láta þetta ekki á sig fá . Hún var löngu hætt að snerta á nokkru tengdu listinni , eins og hún hefði ekki lengur trú á sjálfri sér . Kári hefur iðulega talið sig vera mikinn jafnréttissinna en er þó óþreytandi við að hrútskýra málin fyrir konum . „ Stöðug gagnrýni hans um að hún ætti ekki að segja svona , vera svona , hugsa svona og svo framvegis , fór illa með hana . “ Sigrún mótmælti Kára aldrei á almannafæri þótt hann færi greinilega með einhverja vitleysu en ég veit að þeim varð oft sundurorða vegna fjármála . Hann vildi alltaf leika svo stóran karl . Þau fóru kannski fínt út að borða með vinahjónum og Kári heimtaði iðulega að borga fyrir alla sem var bara flottræfilsháttur því hann hafði ekki efni á því . Honum fannst skemmtilegra að verja peningunum í eitthvað slíkt og fela frekar heimilisreikningana . Þau virtust hafa það ágætt en það mátti ekkert út af bregða . Þau voru gift í tólf ár og þegar þau skildu fór það fram í rólegheitum og lítið bar á frekju Kára í þetta sinn . Eflaust skipti miklu máli að nú var sonurinn kominn til sögunnar og ekki vildi hann fara illa með drenginn . Öllu var því skipt hnífjafnt . Ég veit að Kári hefði fengið forræði drengsins ef hann hefði kært sig um , því Kári fær alltaf það sem hann vill – en það hentaði ekki lífsstíl hans að vera einstæður faðir . Kári fór fljótlega í samband við konu sem var á svipuðum aldri og hann . Hún þoldi ekki yfirganginn í honum svo þau rugluðu aldrei saman reytum . Sigrún hefur blómstrað eftir skilnaðinn , breyst úr þeirri mús sem hún var orðin , í glöðu , frumlegu og hugmyndaríku konuna sem hún var áður en sambúðin með bróður mínum breytti henni . Hún er gift dásamlegum manni sem kann greinilega að meta hana eins og hún er . Sú þriðja Þriðja konan hans bróður míns , sem þá var orðinn rúmlega fimmtugur , heitir Ósk og var , eins og hinar fyrri , að nálgast þrítugt þegar þau kynntust . Það er eins og Kári nái bara sambandi við yngri konur sem eru væntanlega mótanlegri en þær sem eru nær honum í aldri . Kári er unglegur , bæði í útliti og anda , og aldursmunurinn virðist engu skipta . Ég hef fundið hversu Kári hefur lítinn áhuga á að vera í samskiptum við t.d. okkur systurnar . Við látum hann heyra það ef okkur mislíkar en meira í stríðni sem hann þolir þó ekki sérlega vel . Hann hefur sótt í félagsskap barna okkar og virðist njóta sín betur með þeim en okkur . Fólk á hans aldri er aðeins í náðinni ef það er frægt eða mikið andans fólk og hann heldur góðu sambandi við gamla vinahópinn sinn . „ Ég er þakklát fyrir að ég fékk ekki sama uppeldi og Kári … “ Ósk var nýútskrifuð úr HÍ með masterspróf , klár og flott stelpa . Eftir tveggja ára hjónaband dreif Kári sig loks í háskóla , í sama fag og Ósk var menntuð í . Fag sem hann hafði aldrei sýnt nokkurn áhuga . Ég efast ekki um að hann sé löngu farinn að kenna henni fræðin … Hún virðist þó hamingjusöm og ekki víst að honum takist að stjórna henni jafnmikið og fyrri konunum . Sonur Kára fær heilbrigt uppeldi hjá móður sinni og ég vona að Kári breyti þar engu um . Feðgarnir hittast mikið en eru meira eins og vinir en feðgar . Eftir að Ósk kom til sögunnar fór drengurinn að fara aðra hverja helgi til þeirra , og oftar en það , en fram að því hittust feðgarnir bara þegar Kára hentaði . Ég er þakklát fyrir að ég fékk ekki sama uppeldi og Kári og ég ól syni mína ekki upp í gengdarlausu eftirlæti eins og Kári fékk . Þeir fengu ekkert upp í hendurnar og taka engu sem sjálfsögðum hlut . Þeir eru miklir sómamenn og ég er mjög hreykin af þeim .